
Kis rendszer – nagy kérdés

Kulcsszavak: bioNMR, fehérje, peptid, szerkezet, dinamika
A minifehérjék néhányszor tíz aminosavból álló polipeptidek, melyeket fehérjének nevezünk, ugyanis jól definiált harmadlagos szerkezettel rendelkeznek, amelyet ráadásul vizes közegben spontán módon felvesznek; így ezeken a kicsi és egyszerű modellrendszereken minden olyan szerkezeti, stabilitási és dinamikai jelenség megfigyelhető és tanulmányozható, melyek a nagy fehérjék működését is meghatározzák.
A világ legkisebb, mindösszesen 20 aminosavból álló minifehérjéje a Tc5b, melynek harmadlagos szerkezetét Trp-kalitkának nevezzük. Mivel a Tc5b szoros szerkezeti rokonságban áll a kettes típusú diabétesz kezelésében ma is gyógyszerként alkalmazott Exendin-4 fehérjével, az ún. Trp-kalitka minifehérjék szerkezeti tökéletesítése komoly gyakorlati jelentőséggel bír. Az ELTE Szerkezeti Kémia és Biológia Laboratóriumában számos lehetőséget vizsgáltak már meg a Trp-kalitka stabilizálására.
Munkám során Trp-kalitka modellfehérjék szerkezetét igyekszünk diszulfidhíd beépítésével stabilizálni. Ezeket a molekulákat különféle NMR technikákkal vizsgáltam. Egy-, két- és háromdimenziós, homo-, és heteronukleáris mérések alapján meghatároztam a vizsgált molekulák atomi felbontású térszerkezetét, feltérképeztem a különböző időskálán megvalósuló belső mozgásaikat, valamint a szerkezetvizsgálatból levont következtetéseket DOSY mérések alapján meghatározott diffúzióállandókkal támasztottam alá.
 [image: ]
Mivel a modellrendszerünkbe épített diszulfidhíd redukciója során igen különös jelenségeket figyeltünk meg, fő célkitűzéssé vált a redukció vizsgálta, melynek eredményei segítségünkre vannak a szerkezeti jelenségek magyarázatában is.

